Source: https://podpora.financnasprava.sk/732464-Povinnos%C5%A5-poda%C5%A5-da%C5%88ov%C3%A9-priznanie
Timestamp: 2019-11-15 17:56:17+00:00

Document:
Úvod > Daň z príjmov > Daň z príjmov právnickej osoby > Daňové priznanie > Povinnosť podať daňové priznanie
Podľa § 15 ods.1 daňového poriadku daňové priznanie je povinný podať každý, komu táto povinnosť vyplýva zo zákona o dani z príjmov alebo ten, koho na to správca dane vyzve.
Daňové priznanie k dani z príjmov právnickej osoby za predchádzajúce zdaňovacie obdobie je podľa § 41 ods. 1 zákona o dani z príjmov povinný podať každý daňovník tejto dane. Týmto daňovníkom je právnická osoba, ktorá má na území Slovenskej republiky svoje sídlo alebo miesto skutočného vedenia. Povinnosť podať daňové priznanie sa vzťahuje aj na zahraničné právnické osoby, ak majú príjmy zo zdrojov na území Slovenskej republiky (§ 16), z ktorých sa daň nevyberá zrážkou, resp. vyberá zrážkou, ale zrazenú daň možno považovať za preddavok.
Otázka č.1:Povinnosť podať daňové priznanie, ak spoločnosť nevykonáva činnosť
Má obchodná spoločnosť povinnosť podať daňové priznanie aj v takom prípade, ak nemala v zdaňovacom období žiadne účtovné pohyby, t.j. nevykonávala činnosť?
Podanie daňového priznania právnickej osoby upravuje § 41 ods. 1 zákona o dani z príjmov, podľa ktorého je daňovník povinný podať daňové priznanie za predchádzajúce zdaňovacie obdobie v lehote podľa § 49 (t.j. do 3 kalendárnych mesiacov po uplynutí zdaňovacieho obdobia). To znamená, že pre podanie daňového priznania k dani z príjmov právnickej osoby nie je rozhodujúce, či daňovník za zdaňovacie obdobie vykázal v daňovom priznaní základ dane alebo daňovú stratu, či existoval v kalendárnom roku niekoľko dní alebo mesiacov, či dosiahol alebo nedosiahol zdaniteľné príjmy, t.j. či vykonával alebo nevykonával činnosť a pod., právnická osoba (s výnimkou daňovníka nezaloženého alebo nezriadeného na podnikanie) má vždy povinnosť podať daňové priznanie.
Otázka č.2 – Povinnosť podať daňové priznanie pri zrušení rozhodnutia o zrušení spoločnosti a jej vstupe do likvidácie
Spoločnosť na základe rozhodnutia spoločníkov vstúpila do likvidácie 1.5.2019. Dňa 30.11.2019 sa spoločníci rozhodli, že zrušia svoje rozhodnutie o zrušení spoločnosti a jej vstupe do likvidácie a obnoví svoju činnosť. Aké zdaňovacie obdobia vzniknú spoločnosti v roku 2019, za ktoré je povinná podať daňové priznanie ?
V súlade s § 68 ods. 12 Obchodného zákonníka spoločníci alebo príslušný orgán spoločnosti môžu zrušiť svoje rozhodnutie o zrušení spoločnosti a jej vstupe do likvidácie do času, než sa začalo s rozdeľovaním likvidačného zostatku.
Ak spoločnosť vstúpila do likvidácie, podľa § 49 ods.3 zákona o dani z príjmov zdaňovacie obdobie, ktoré jej začalo pred vstupom do likvidácie, končí sa dňom predchádzajúcim dňu jej vstupu do likvidácie (od 1.1.2019 do 30.4.2019). Zdaňovacie obdobie, ktoré začalo dňom vstupu spoločnosti do likvidácie, sa končí posledným dňom zdaňovacieho obdobia, t. j. posledným dňom kalendárneho roka alebo hospodárskeho roka, v ktorom bolo rozhodnuté o zrušení rozhodnutia o zrušení spoločnosti a jej vstupe do likvidácie (od 1.5.2019 do 31.12.2019). Spoločnosť má povinnosť za toto zdaňovacie obdobie podať daňové priznanie do troch kalendárnych mesiacov po skončení zdaňovacieho obdobia.
Otázka č.3 – Zrušenie rozhodnutia o zrušení spoločnosti a jej vstupe do likvidácie v nasledujúcom roku
Spoločnosť na základe rozhodnutia spoločníkov vstúpila do likvidácie 1.5.2018. Dňa 30.10.2019 sa spoločníci rozhodli, že zrušia svoje rozhodnutie o zrušení spoločnosti a jej vstupe do likvidácie a obnoví svoju činnosť. Aké zdaňovacie obdobia vzniknú spoločnosti, za ktoré je povinná podať daňové priznanie ?
Ak spoločnosť vstúpila do likvidácie, podľa § 49 ods.3 zákona o dani z príjmov zdaňovacie obdobie, ktoré jej začalo pred vstupom do likvidácie, končí sa dňom predchádzajúcim dňu jej vstupu do likvidácie (od 1.1.2018 do 30.4.2018. Zdaňovacie obdobie, ktoré začalo dňom vstupu spoločnosti do likvidácie, sa končí posledným dňom zdaňovacieho obdobia, t. j. posledným dňom kalendárneho roka alebo hospodárskeho roka, v ktorom bolo rozhodnuté o zrušení rozhodnutia o zrušení spoločnosti a jej vstupe do likvidácie (od 1.5.2018 do 31.12.2019). Spoločnosť má povinnosť za obidve zdaňovacie obdobia podať daňové priznanie do troch kalendárnych mesiacov po skončení zdaňovacieho obdobia.
»Kto nie je povinný podať daňové priznanie

References: § 15
 § 41
 § 41
 § 49
 § 68
 § 49
 § 49